જો અમે વહેલી સવારે નીકળ્યા હોઈએ કે પછી શ્રાવણ મહિનો હોય તો અમે સૌથી પહેલા લો ગાર્ડન પાસે વહેલી સવારે ચાલવાવાળા જ્યાં ઘાસ નાખતા હોય ત્યાં પહોંચી જઈએ. ત્યાં અમારા રૂડા અંકલનો જ એક ઓળખીતો ઘાસ સપ્લાય કરે છે. એટલે અમને ઘાસ ખાવામાં પ્રાયોરીટી મળે છે. લોકો રૂપિયા આપીને ઘાસ નખાવે એટલે હું અને જમના તૂટી પડીએ. રૂડા અંકલ પાછાં બીજી કાઉઝોને ભગાડી પણ મુકે, છે ને રૂડા અંકલ બહુ જબરા ? આ સિક્રેટ વાત છે, કોઈ ને કહેતા નહિ ! પછી ખાઈ પી ને અમે સીજી રોડ પર શોપિંગ કરવા આવતાં લોકોને જોવા માટે પહોંચી જઈએ. એમાં પાછા ઘણી વાર તો ફોરેનર અને એન.આર.આઈ. લોકો પણ આવે. ગંગા કાળીને તો અમારી એટલી ઈર્ષ્યા આવે, પણ શું થાય, અમે બેઉ જણા દોઢ દોઢ લીટર દૂધ વધારે આપીએ છીએ એટલે અમને સીજી રોડ એલોટ કર્યો છે !